**Ønsker å bli et tidsfritt samfunn:**

**– Nå kaster vi klokka**

**Mens EU skal avvikle sommer- og vintertid, ønsker beboerne på Sommarøy å gå et skritt lenger: De vil bli tidsfri sone.**

– Det er meningsløst å snakke om sommertider, vintertider, leggetider og andre tider når du bor på Sommarøy og mange andre steder i Nord-Norge. Om sommeren er det dagslys døgnet rundt, og vi har ingen behov for å vite hva klokka er. Midnattssola gjør klokker overflødige, og vi ønsker å melde oss ut av tidssonen vår, sier initiativtaker Kjell Ove Hveding.

Han organiserte folkemøte i ungdomshuset på lørdag for en uke siden, der øyas innbyggere ble enige om og skrev under på et opprop som skal oversendes offisielle myndigheter for å bli et tidsfritt samfunn. I praksis betyr det at vi ikke kan ha fastlåste tidsfrister, stengetider eller andre krav som relaterer til klokka i sommermånedene.

Som et symbol på initiativet har øyboerne hengt fra seg klokkene sine på broa over til øya. Nå oppmuntrer de besøkende til å gjøre det samme.

– Klokker er nærmest overflødige på Sommarøy, og jeg tviler på at de trenger klokker i resten av Nord-Norge. Vi vil ikke alltid vite hva klokka er, vi vil kose oss sammen og nyte øyeblikket, naturen og det nærområdet har å tilby, sier Kjell Ove.

**Håper på svar fra «tidsministeren»**

Nå undersøker Kjell Ove hvilke formelle skritt Sommarøy må ta for å frigjøre seg fra tidssonen sin. Den ivrige ildsjelen vil gjøre sitt beste for å nå gjennom til den rette beslutningstakeren med budskapet og signaturene han har samlet inn.

– Jeg er usikker på hvilket departement det er som bestemmer over tid. Men næringsminister Torbjørn Røe Isaksen har tidligere blitt kalt Norges «tidsminister», for han uttalte seg om sommer- og vintertid. Målet er å få et møte med ham, og jeg har allerede fått signaler på at det kan la seg gjøre, forteller Kjell Ove.

**Atskillige tegn på et tidsfritt samfunn**

Midnattssola og de lyse nettene gjør at lokalsamfunnet ikke lar seg styre av vanlig tid. Midt på natta, for eksempel klokka tre, kan man se barn som spiller fotball på Sommarøy.

– Det er få barn på øya som har en fast leggetid eller middagstid om sommeren. De legger seg når de er trøtte, og de spiser når de er sultne. Og her klipper folk gresset eller maler huset midt på natten, forteller Kjell Ove.

I tillegg er det mange fiskere på øya som ikke forholder seg til tid, og Johnny Løseth er én av dem.

– Når blåkveita kommer, fisker vi både natt og dag. Vi drar langt til havs, og det kan godt gå ett eller to døgn før vi er tilbake. Da kan jeg ikke si til fruen at jeg kommer hjem klokken halv fire. Det går dårlig. Vi drar hjem når vi synes at vi har fått nok fisk, sier Løseth, som har bodd på Sommarøy hele livet.

**Tilbud for turister som vil stresse ned**

Initiativtaker Kjell Ove tror en formalisering av Sommarøy som et tidsfritt samfunn kan få flere positive konsekvenser.

– Hvis Sommarøy får det svart på hvitt at vi ikke alltid trenger å forholde oss til klokka, blir det en viktig, men gøyal formalitet. Det vil gjøre oss glade – og det vil kanskje til og med gjøre at vi tiltrekker oss besøkende som ønsker å stresse ned og glemme klokka, smiler Kjell Ove.

**For mer informasjon, vær vennlig og kontakt:**

**Navn:** Kjell Ove Hveding

**Tlf:** 414 36 800

**E-post:** kjell.ove@ipluss.no

**Navn:** Yuri Sali

**Tlf:** 45 25 04 33

**E-post:** Yuri.Sali@innovasjonnorge.no

**Om initiativet:**

Det er Kjell Ove, Sommarøys primus motor, som kom opp med idéen om et tidsfritt samfunn sammen med alle sine kontakter. Han vil formalisere det faktum at Sommarøys innbyggere ikke forholder seg til klokka – i hvert fall ikke om sommeren.

Gjennom prosessen er det mange som allerede heier på initiativet. Reiselivet synes dette er skikkelig spennende, og både VisitNorway og NordNorsk Reiseliv har engasjert seg i at Sommarøy skal bli verdens første tidsfrie sone.